Mich vꝛaget manig edel mā
Mich vꝛaget manig edel mā·
her kanzler ir kv́ndet mir·
mā ſeit ir kúnnet kúnſte vil·
wc tůt úch gůteſ bar·
deſ antwúrte ich im ob ich kan·
dvr wc ich gv̊teſ ofte enbir·
die h̾rē kargēt ane zil·
ſwar ich d̾ lande var·
het ich gelúke vn̄ da bi kvnſt·
vn̄ ǒch die h̾ren milte bi ir gůte·
erwurb ich dāne d̾ edelē gvnſt·
armv̊t ſo ſchiede ich gar vō diner hv̊te·
ſvs hat gelúke vō mir pfliht·
ob ich iht kan wc ſol mich dc genútzē·
mir ſint die h̾ren milte niht·
mich ſchv́het ir gv̊t ſam wildú kra dē ſchútzē·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse